Janko Jesenský

JUDr. **Janko Jesenský** (* 30. december 1874, Martin – † 27. december 1945, Bratislava) bol slovenský šľachtic a právnik, známy ako básnik, prozaik a prekladateľ. Pseudonym: Janko Martinský, J.S.Enský, Lenský, Baltazár, Nechtík, Panpero, Pauper, Pikulík, Stokráskin, Tenistý, Tudhatod, Záhorák.

## Rodina
* otec: Ján Baltazár Jesenský-Gašparé (Jeszenszky-Gasparovje)
* matka: Adela rod. Ballová

## Životopis
Narodil sa v Turčianskom Svätom Martine ako potomok šľachtického rodu Jesenský s predikátom z Horného Jasena. Jeho otec, Ján Baltazár Jesenský-Gašparé, bol advokátom a významným činiteľom slovenského národného hnutia a spoluorganizátorom akcií celonárodného významu (Memorandum národa slovenského, Matica slovenská a pod.). Vzdelanie získaval v rodisku, neskôr na gymnáziu v Banskej Bystrici, Rimavskej Sobote a v roku 1893 zmaturoval v Kežmarku. Dvojročnú právnickú akadémiu absolvoval v Prešove (18931896), doktorát práv získal v Kluži. (Rumunsko, 18961900). V Budapešti zložil advokátsku skúšku (1905). Potom pracoval ako advokátsky koncipient v Lučenci, Bytči, Liptovskom Mikuláši, Martine a v Novom Meste nad Váhom. Tu si vytvoril vážnejší ľúbostný vzťah k mladej klaviristke a speváčke Oľge Kraftovej.
[alt=Janko Jesenský - pamätná tabuľa v Prešove|vľavo|náhľad|Pamätná tabuľa na budove Kolégia v [Prešov|Prešove pripomínajúca štúdiá Janka Jesenského]]
V roku 1905 začína v Bánovciach nad Bebravou svoju samostatnú advokátsku kariéru. Po ôsmich rokoch sa oženil s Annou, dcérou významného štúrovského historika Júliusa Bottu. V 1914 narukoval k trenčianskemu pluku. Bol obvinený z vlastizrady, roku 1915 odvelený na ruský front, prešiel do ruského zajatia a po čase sa pridal k československým légiám v Rusku. Redigoval viacero časopisov: voronežský Čechoslovan (tu sa stretol so spisovateľskými kolegami Jozefom Gregorom-Tajovským a J.Haškom), kyjevské Slovenské hlasy. Bol zvolený za podpredsedu ruskej odbočky Československej národnej rady a po zložitých politických kolíziách s boľševikmi sa dostal domov. V roku 1919 sa pustil do povojnového budovania vo viacerých úradoch dožívajúcej republiky. V roku 1922 bol županom v Rimavskej Sobote, potom veľkožupanom v Nitre, v roku 1929 prešiel do Bratislavy, kde sa stal vládnym radcom, neskôr viceprezidentom Krajinského úradu. Aktívne sa zúčastňoval nielen na politickom, ale i kultúrnom a spoločenskom živote. V rokoch 19301939 bol podpredsedom Spolku slovenských spisovateľov, v roku 1933 sa stal šéfredaktorom v časopise Slovenské smery umelecké a kritické. Prívrženec i politický predstaviteľ čechoslovakizmu. V roku 1939 sa utiahol do súkromia, no i napriek tomu podporoval protifašistické hnutie.

27. novembra 1945 bol ako prvý Slovák menovaný za národného umelca, no o mesiac neskôr zomiera. V roku 1950 boli jeho telesné pozostatky odvezené a uložené do rodinnej hrobky Jesenských na Národnom cintoríne v Martine.

## Tvorba
[thumb|Hrob na [Národný cintorín v Martine|Národnom cintoríne v Martine]]Jesenský sa svojou tvorbou stal významným predstaviteľom slovenskej modernej prózy. Je jedným zo skutočne prvých tvorcov modernej slovenskej literatúry a reprezentant jej prvej vlny predovšetkým v poézii. Okrem vlastnej tvorby tiež prekladal, najmä poéziu A. S. Puškina, S. Jesenina, či A. Bloka. Literárnej tvorbe sa začal venovať v roku 1889 na kežmarskom gymnáziu. Po priebežnej príprave a časopiseckom publikovaní množstva besedníc, čŕt, humoresiek, noviel a poviedok, uzrel v Ružomberku svetlo sveta jeho prozaický debut. Prvé krátke prózy sú postavené na anekdote. Ťažiskom jeho prozaickej tvorby pred rokom 1918 sú psychologické novely. Ako prvý v slovenskej poézii tiež sproblematizúva vlastné city, čím do značnej miery porušuje tradičný charakter lyrického hrdinu, a svoje diela umiestňuje tak do dedinského, ako i malomestského prostredia a majú humoristické ladenie, ktoré postupne prerastá do satirickej kresby.

Preklady jeho diel vyšli vo viacerých jazykov, niektoré sa stali námetom filmového i televízneho spracovania. Venoval sa i prekladateľskej činnosti z ruštiny, zaoberal sa aj literárnou a kultúrnou publicistikou.

## Diela

### Poézia
* 1897 – *Vyznanie*, báseň (vyšla v časopise Slovenské pohľady)
* 1905 – *Verše J. Jesenského*, básnická zbierka
* 1918 – *Z veršov Janka Jesenského*, zbierka básní (v roku 1919 vyšla pod názvom *Zo zajatia* v Amerike)
* 1923 – *Verše J. Jesenského 2*, zbierka básní
* 1932 – *Po búrkach*, básnická zbierka
* 1944 – *Náš hrdina*, lyricko-epická skladba
* 1945 – *Čierne dni*, básnická zbierka
* 1945 – *Proti noci*, zobrané spisy
* 1945 – *Na zlobu dňa*, zv. 1 a 2, básnická zbierka
* 1948 – *Jesenný kvet*, posmrtne zostavená a vydaná zbierka

### Dráma
* 1895 – *Bozky súboja alebo Poručík*, divadelná fraška (len rukopis, knižne vyšlo až v roku 1961 v časopise Slovenské divadlo)
* 1895 – *Medicína účinkuje*, divadelná fraška (len rukopis)

### Próza
* 1913 – *Malomestské rozprávky*, zbierka krátkych próz
* 1933 – *Cestou k slobode*, dokumentárna próza (podnadpis Úryvky z denníka 1914 – 1918)
* 1935 – *Zo starých časov*, zbierka noveletiek
* 1934 a 1938 – *Demokrati*, zv. 1 a 2, román a najrozsiahlejšie prozaické dielo (v roku 1980 bol na jeho námety nakrútený celovečerný film, ktorý režíroval Jozef Zachar)
* 1940 – *Dva medvede*
* 1941 – *Kvôli klasifikácii*
* 1942 – *Prefíkaná sláva*
* 1943 – *Železničné nešťastie*
* 1944 – *Novely, zobrané spisy*
* 1945 – *Reflexie, zobrané spisy*
* 1946 – *Strach*

### Výbery
* 1921 – *Zobrané práce Janka Jesenského 1 – 3*
* 1932 – *Výbor z básní Janka Jesenského*
* 1934 – *Výber z malomestských rozprávok*, výber z prózy
* 1944 / 1948 – *Zobrané spisy Janka Jesenského 1 – 21*
* 1950 – *Pani Rafiková a iní*, výber z prózy
* 1953 – *Ženích a iné rozprávky*, výber z prózy
* 1953 – *Výber z diela*, výber z prózy
* 1955 – *Láska a život*, výber z poézie
* 1956 – *Na zlobu dňa*, výber z poézie
* 1957 / 1968 – *Spisy 1 – 9*
* 1960 – *Slnečný kúpeľ*, výber z prózy
* 1975 – *Maškarný ples a iné poviedky*, výber z prózy
* 1977 – *Jesenský 1 – 2* (edícia Zlatý fond slovenskej literatúry)

### Preklady
* 1936 – *Výber z poézie*, preklady ruského básnika Sergeja Jesenina
* 1942 – *Eugen Onegin*, preklad diela od A. S. Puškina

### Ostatné diela
* 1918 – *Počiatky slovenského pravopisu*
* 1918 – *Nástin dejín slovenskej literatúry*
* 1970 – *Listy slečne Oľge*, výber vyše 70 listov Oľge Kraftovej
* 1989 – *Listy Janka Jesenského 1, 1890 - 1918* (Martin : Matica slovenská 1989)

## Referencie

## Literatúra
* Slovenský biografický slovník
* GÁFRIK, Michal: *Básnik Janko Jesenský.* Bratislava : Slovenský spisovateľ, c2006. 182 s. ISBN 80-220-1389-7
* *Janko Jesenský v kritike a spomienkach.* Bratislava : Slovenské vydavateľstvo krásnej literatúry, 1955. 741 s.

## Iné projekty

## Externé odkazy
* Záznam o narodení a krste v matrike riadok 1 pokrstený ako Ján Vladimír Jesenský-Gašparé
* Texty diel Janka Jesenského na webe Zlatý fond denníka SME
* Digitalizované diela v Digitálnej knižnici UKB:
** ''Zo zajatia''. Pittsburgh : Slovenská liga, 1918. 94 s.
** ''Cestou k slobode : Úryvky''. Turčiansky sv. Martin : Matica slovenská, 1936. 280 s.
** ''Nástin dejín slovenskej literatúry.'' V Jekaterinburgu: Československá tlačová kancelária v Rusku, 1918. Knižnica Slovenských hlasov č. 5. 18 s.
** ''Počiatky slovenského pravopisu''. V Jekaterinburgu: Odbočka Československej Národnej Rady v Rusku, 1918. Knižnica Slovenských hlasov č. 3. 14 s.
** ''Z veršov Janka Jesenského.'' V Jekaterinburgu: Odbočka Československej Národnej Rady v Rusku, 1918. Knižnica Slovenských hlasov č. 1. 31 s.
* 
* Vtedy.sk - fotografie z pohrebu Janka Jesenského

Kategória:Osobnosti z Martina
Kategória:Slovenskí spisovatelia
Kategória:Slovenskí prozaici
Kategória:Slovenskí básnici
Kategória:Slovenskí dramatici
Kategória:Slovenskí prekladatelia
Kategória:Česko-slovenskí národní umelci
Kategória:Príslušníci zemianskeho stavu
Kategória:Slovenskí šľachtici
Kategória:Uhorskí šľachtici
Kategória:Slovenskí právnici
Kategória:Slovenskí advokáti
Kategória:Osobnosti Evanjelického lýcea v Kežmarku
Kategória:Osobnosti Evanjelického kolégia v Prešove
Kategória:Pochovaní na Národnom cintoríne v Martine
Kategória:Nositelia Radu T. G. Masaryka
Kategória:Príslušníci česko-slovenských légií